정조 7년
癸卯九月初十日辰時。上御誠正閣。大臣備局堂上。引見入侍時。領議政鄭存謙。知中樞府事具善復。行司直李命植。右參贊鄭昌聖。兵曹判書李𡊠。漢城左尹李柱國。行副司直徐有大。禮曹參判趙時俊。吏曹參判沈豐之。大司憲鄭昌順。行大司諫李亨逵。執義洪文泳。掌令洪宗藎。持平洪秉益。校理沈基泰。左副承旨李亨元。假注書朴能源。事變假注書李敬五。記事官李崑秀尹行任。以次進伏訖。存謙進前曰。昨伏承白朮散進御之敎。伏未審聖體。若何。上曰。似有滯候。而不至大段矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。存謙曰。曾因豐基郡守李漢一條陳邑弊之疏。令道臣出意見狀聞事。覆啓。分付矣。慶尙前監司趙時俊。論理狀啓以爲。本郡介在竹嶺之下。首當孔路之站。邑居荒涼。民戶凋殘。百弊蝟集。不成貌樣。已經巡審。巨細衆瘼。無不稔知。其所矯捄之策。多費商度。而大而有沿革設置之難。小而有移弊他邑之慮。仍備陳邑瘼。兼附釐弊之策。請令廟堂稟處。其一。卽官奴婢事也。本郡處在嶺底孔道。而官民凋弊。莫可枝梧。而其中奴婢。尤不成樣。將至雇立之境。不可無變通之道。而若以他邑寺奴婢劃送立役。則移徙有弊。本郡所在寺奴婢九十一名內。奴婢各十名。移屬官奴婢。減其貢摠。事甚便宜。各邑旣有寺奴婢移作官奴婢之例。依狀請施行。何如。上曰。依爲之。出擧條存謙曰。其一。卽庚辰移來水軍四十名。移送他邑事也。往在己卯。本郡寺奴虛名八十三口。論報査頉。而其中四十名。則以奴防軍。編載防案。故庚辰改防案時。四十名以良丁換定。此蓋其時狀聞變通者。旣是本郡奴軍之代。則不過換其名色而已。到今良丁極艱之時。何可以添送他邑。以移其弊乎。此則置之。何如。上曰。備堂中。曾經道伯人。各陳所見。可也。行司直李命植曰。寺奴不足。故以良丁換定。而猶冒奴防軍之名。他邑亦多有如此者。今若以此移彼。則他邑豈不難乎。有不可更論矣。禮曹參判趙時俊曰。曾以不可移送他邑之意。略陳於狀聞中。而奴防軍。不但在於豐基一邑。他邑多有之。而當此良丁極艱之時。若開移送之路。則將不勝其紛紜。恐難輕議矣。上曰。依爲之。出擧條存謙曰。其一。卽良丁刷還事也。良丁之投托校院。濫冒鄕籍者。刷還降定。本有令甲。爲守令者。只當按而行之而已。此則不必上煩朝家。而不當請。而請當該郡守。從重推考。令道臣。嚴飭該郡。爬櫛塡額事。分付。何如。上曰。依爲之。出擧條存謙曰。其一。卽春秋所納人蔘六錢三分內。折半分送於稍饒之數二十邑。春秋所納淸蜜。數旣不多。竝自營參量分排。以爲一分除弊之地爲辭。此本非上煩者。而道臣旣以參量分排爲言。依狀請。使之便宜施行。何如。上曰。依爲之。淸蜜事。此是內局卜定者耶。前嶺伯似必知之矣。禮曹判書趙時俊曰。近來白淸。別卜定頻數。故各邑陪持吏領納之時。多有受弊之端。若預料其一年所用。毋論多寡。定式分定。使之分二等上納。則庶爲除弊之道。而御藥所需。事體甚重。何敢自下陳論其有弊。而旣有言端。故敢此仰達矣。上曰。進上淸蜜。必是藥院別卜定。雖以今年言之。內入則極其零星。諸道卜定。爲弊自如。宜有一番定式。以此意。分付藥院。待三提調備員。定式形止。使之論理草記。可也。出擧條存謙曰。其一。卽醴泉安東榮川順興土地。割屬本郡事也。土地皆有定界。民情安於故常。自有割屬之議。四邑民人。居在大邑。猶有役煩之弊。移屬殘邑。恐被偏苦之患。不無疑動之慮云。民情如此。不可以一二人粗見容易裁決。置之。何如。上曰。依爲之。出擧條存謙曰。其一。卽舊還事也。本郡各年舊還七千五十餘石內。其中一千六十七石。皆是流亡絶戶之指徵無處者。每歲徵督。害及鄰里。殘民之弊。罔有紀極。依仁同軍威等邑例。特爲蕩減爲請。道臣三載按道。稔悉其弊。據實陳聞。旣有本道他邑之例。依狀請施行。何如。上曰。依爲之。出擧條存謙曰。其一。卽創設獨鎭事也。本道有三大嶺。鳥嶺竹嶺秋風嶺也。鳥嶺則雖已設關置鎭。而至若秋風。則途路坦夷。若欲防守。秋風爲先備之地。惟此竹嶺。自有天險。捨彼宜守之秋風。就此易防之竹嶺。輕重倒置。緩急懸殊。且設鎭之後。則其所措置。與前自別。軍容之依樣。節制之多方。以今事力。皆非猝乍間可辦。自前亦有豐順合設之論。尙不得見施者。良以此也。置之。何如。上曰。依爲之。出擧條存謙曰。道臣於狀啓末端。附陳己見。以爲本郡以文臣窠。來纔經歲。便稱瓜限。殆同五日之京兆。未遑經遠之施措。民邑只有迎送之費。官長初無釐革之意。衰弊不振。至於此極。若依湖南古阜谷城例。作爲蔭窠。以治理鍊熟。聲績著見者。各別擇送。必限瓜遞。磨以歲月。漸次補完。則誠爲目下矯捄之萬一爲辭。豐基之邑弊難支。宜有別般矯捄之道。湖南之古阜谷城。近作蔭窠擇差以遣。不但有已行之例。亦自有已著之效。依狀請施行。何如。上曰。依爲之。出擧條存謙曰。各道當捧舊還。今當定數知委。而五道舊還。則旣以特恩。竝命停退矣。其餘諸道。隨其年事之優劣。量其當捧之多寡。大約以五萬石分排。則嶺南爲二萬石。關西爲二萬石。統營爲五千石。海西爲五千石。其數不多。庶無難捧之慮。而其中久遠年條。則每有指徵無處之弊。以各其最近年未捧者。爲先磨鍊收捧。以準分排之數事。分付諸道。何如。上曰。依爲之。出擧條存謙曰。明日當出試望。而堂下侍從。多在違牌坐罷中。無以排擬云。故敢此仰達矣。上曰。堂上堂下。違牌坐罷人。竝敍用。可也。出擧條存謙曰。備局堂上金履素。差下之後。尙不參賓對。揆以事體。殊甚未安。從重推考。申飭行公。何如。上曰。依爲之。出擧條存謙曰。頃以灣府後市事。覆啓。有更爲商確之命。而後市之當初創開。因其時灣尹狀請。而其後延卜雜物。漸次增加。故以皮雜物折價。節行一萬兩。別行五千兩。咨行一千兩。定式入送。換貿柵貨利之所在。奸竇漸開。數外濫越之弊。殆無限節。禁貨亦有由此潛入之患。後市之當罷。前後使行別單。亦多有言之者。不但爲象譯空包之弊而然也。然事關邊門。有不可不却顧者。不然則灣府之減稅。西商之失利。何足恤也。或以爲後市。若欲罷之。則一番有咨文而後。可無後頉。但此事設施之初。旣無咨文之擧。則革罷之際。咨文以請。亦涉不當。此亦掣礙。前日回啓中。只欲禁其數外濫越之弊。亦出於不獲已也。上曰。曾經灣尹之人。各陳所見。可也。命植曰。後市之設。爲鳳城長稅官輩莫大之利。不但爲渠私利而已。聞亦有所上納者云。今若猝罷。則彼人失利旣大。又恐有因事生梗之慮。譯舌輩雖曰有害。豈足恤乎。且潛商之弊。不必以後市而益加。臣意恐不可輕罷矣。亨逵曰。後市旣有大利於彼人。今若革罷。則似不無生釁之慮。決不可輕易擧論矣。上曰。諸備堂。亦各陳所見。可也。善復曰。臣雖未知事實之如何。而後市之設施已久。則事關邊門者。有難輕先革罷矣。昌聖曰。灣府事。臣雖未諳。兩國交市。事甚重大。不究利害。只因譯胥輩之失利。輕先罷之。或有後悔之端。則關係非細。恐不可輕議矣。𡊠曰。臣方帶譯院提擧。故渠輩以上言事。來言於臣。而此事實難輕議。蓋象譯謀生之道。轉益艱苦。末由矯捄。不得不出此計。而事係邊釁。臣實恐不當猝罷矣。柱國曰。臣不知其裏面。不敢臆對矣。有大曰。邊門已有之例。似難革罷矣。時俊曰。後市事。已論列於日前覆啓中。而若欲革罷。則許多西商之五處散在者。必多失利之怨。且公用銀貨之使西商策應者。勢難通變。臣意則不但有生梗於彼人之慮。在我國亦有窒礙之端。似不可輕議其革罷矣。存謙曰。右相復命。行且不遠。邊門事情。商譯利病。必有所經歷而領略者。姑俟其還朝。爛商稟處。似未晩矣。上曰。諸臣所達之語。以筵說詳錄於日記。可也。柱國曰。近因禮判言。聞康泰兩陵近處。多熊患。往往害人傷穀。或有捕捉。而其捕之之道。異於捉虎。必中口與目。然後始斃。且熊能越水。其猛無比。東郊三四十里之間。間多有之云矣。善復曰。非但東郊。向聞西郊。亦有害人之患云矣。柱國曰。若給砲手糧資。以爲捕捉之道。則似好矣。上曰。從便爲之。無貽民弊。可也。柱國曰。卽接洪忠前兵使田文顯所報。則今年穡事。右道尤甚。左道稍實爲辭矣。上番軍次第。右道爲先。左道爲後。而右沿旣如是失稔。則左道軍。先爲徵立。何如。上曰。依爲之。出擧條柱國曰。慕華館自是沙峴。下多深坑。實有妨於動駕之時。沙峴內外。使之治道。似好矣。善復曰。御將之言。誠然矣。上曰。鄭存中上疏。誠不偶然矣。治道物力。當入幾何。柱國曰。似不過數千兩矣。上曰。非但有妨於動駕時。許多行人之來往。亦不可不念。訓將旣治松橋之役。卿其任沙峴之役。物力則使京兆當之。仍命書榻敎曰。漢城判尹鄭尙淳入侍。善復曰。武庫三南月課。移屬摠廳後。公用苟艱。自前請貸兵曹需用。非止一再。兵曹木。限三同貸來。以爲需用之地。何如。上曰。不必貸用。取用。可也。出擧條上曰。備堂有還差者乎。存謙曰。漢城判尹鄭尙淳。行副司直鄭好仁。備局堂上還差。何如。上曰。依爲之。出擧條命植曰。今番陵幸時。訓鍊都監。以五衛將李弘遂。混入陣中。草記請拿蒙允。自臣府捧供以聞矣。日前有放送之命。弘遂事出無情。考之律文。未有相當可照之律。而兵曹節目中。有天黑未明時。陣內混入之罪。其律應死之文。其所犯。旣係應死。今乃白放。仍又帶職。殊非信令之義。輕重間。宜有勘處之典。臣待罪獄官。敢此仰達矣。上曰。此是係關一律者。誠難輕議矣。厥罪雖云不輕。而出於無情之事。豈可遽置於一律乎。存謙曰。侍衛之官。與他自別。不可無勘罪之典矣。柱國曰。此是係關師律。不可置而不論矣。上曰。判金吾所執。則是予所嘉尙。而但擬律甚難矣。命植曰。五衛旣屬兵曹。則當用軍門之律矣。上曰。本府旣無可施之律。旣是該營之事。且其所騎之奔突。與故爲混入。大有異焉。宜施次律。令該營。後日習陣日。決棍二十度。可也。出擧條𡊠曰。禁衛營字內。崇禮門南邊都城新築之間。舊築五間許。有將頹處。中層石數十餘塊。漸次缺落。而城腰以上。旣不全頹。故欲令補築。則將有連頹傷人之慮。趁此未凍之前。卽令撤毁改築。何如。上曰。依爲之。出擧條上曰。三司進前。昌順亨逵文泳宗藎秉益基泰曰。請黜置罪人鄭致達妻爲先還配海島。仍令王府。快正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。兩司進前曰。請彦衡養遂獻遂。竝令王府。設鞫嚴問。上曰。不允。又曰。請還寢會遂絶島定配之命。仍令王府。設鞫得情。上曰。不允。又曰。請還寢李觀源定配之命。更令王府。設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人放送及出陸減等之命。一竝還寢。仍令王府。設鞫嚴問。夬施當律。上曰。不允。又曰。請島配罪人貞采。亟令王府。更爲設鞫。夬正王法。上曰。不允。府進前曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。又曰。請薪智島荐棘罪人瑩中。設鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府。設鞫嚴問。期於得情。上曰。不允。又曰。請金養淳。亟令王府。更爲設鞫。期於得情。上曰。亟停勿煩。又曰。請李義直。亟令王府。設鞫得情。夬正典刑。上曰。不允。又曰。請黑山島定配罪人任觀周。亟令王府。設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。又曰。請行副司直申尙權。亟施屛裔之典。上曰。不允。院進前曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟令王府。設鞫得情。夬正王法。上曰。不允。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。夬正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府。設鞫得情。夬正典刑。上曰。不允。又曰。請甲山府竄配罪人樂彬。亟令王府。設鞫嚴問。施以當律。上曰。不允。又曰。請義翊。更令王府。設鞫嚴問。期於得情。夬正王法。上曰。不允。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。上曰。有新啓乎。昌順等曰。新啓則無之。而有區區所懷。敢此仰達矣。元子宮誕辰初回。邦慶無前。聖心嘉悅。帀域歡忭。此誠宗社莫大之慶。臣等躬參候班。其延頸頌祝之心。不能自已。今登筵席。略以陳勉之意。有所仰達。今我元子。尙在襁褓之中。未及蒙養之年。古人早諭預敎之言。亦似太早。而古聖王已有胎敎之訓。則在胎之時。尙亦有敎。況今晬辰已過。知覺日開。嗜欲日滋之時乎。伏聞日昨入侍諸臣之言。岐嶷之姿。溫文之容。已有儼然之表。而衣服之制。不用紬緞。弧矢之設。務從朴素。惜福昭儉之聖意。聽聞所及。孰不欽嘆。又況伊日所下宣示六道之綸音。發政施仁。民吾同胞之意。藹然溢於十行。先示愛民之盛德。元子今日。雖未必領會。他日省覽是日之有是敎。亦必有觀感者。卽此亦可見殿下身敎之方矣。自今以後。輔養之官。僚屬之設。雖是次第事。未及就傅之前。亦不過有時召見承候而止耳。至於保姆之屬。必擇謹厚。雖係保養之要道。亦屬第二件事。其朝夕侍側。扶床遶膝。觀感之道。惟在殿下之一身上。不知不覺之中。亦自有默喩心通之道。則殿下於燕閑幽獨之際。言動視聽之節。微有過差。便非爲法於元子之義。殿下今日之所行。卽元子他日之所法。聖念及此。亦豈不惕然警省乎。每當發一言行一事。審知其爲元子可法者而後行之。其不可法者。則初不行之。以殿下之身爲元子之敎。隨其智慮之日長。俾有觀感之日益。則日後睿德之成就。何待乎賓師僚友之益哉。古聖人身敎之義。胎敎之訓。亦不外是。如此以後。方可以基宗社無疆之休。答祖宗默佑之眷。惟願聖明。深留省納焉。上曰。所言切實。當留意也。上曰。亨逵傳啓之際。笏記展讀。推考。可也。亨逵曰。臣見識魯莽。言議巽軟。本不合於淸朝耳目之任。而諫長之除。忽下於半夜。署經有命。天牌踵臨。他不暇顧。章皇出肅。黽勉蹲冒。以至數日。今此賓對適値擧國同慶之辰。冒沒登筵。以寓歡忭之忱。而及夫傳啓也。生疎做錯。致勤問備。惶愧恧蹙。措躬無地。何敢一刻晏然於臺次乎。請命遞斥臣職。上曰。勢難例批。勿辭。左副承旨李亨元曰。行大司諫李亨逵。再啓煩瀆。退待物論矣。上曰。知道。昌順曰。臣於諫長問備之命。有不敢晏然者。笏記展讀。臣與諫長。所失無異。而蓋今之笏記。卽古人書思對命之義也。雖以賓對時奏對之規言之。上自大臣。下至諸宰。雖尋常奏事。必有笏記。所以備遺忘而致敬謹也。況此臺啓之浩多。實難聰明之强記。條列記對。未見其有損於筵體。而不害爲審愼之道。臣之愚見。自來如此。故俄於傳啓之際。果有展讀之失。諫長則以此被推而引避。臣則何可同罪而倖逭乎。揆以廉義。不敢一刻冒據於臺次。請命遞斥臣職。上曰。聞卿避辭。亦或似然。然則諫長特推。失於過當。原傳敎爻周勿辭。亦勿退待。上命亨逵。還爲入侍。亨逵還入進前曰。臣於丙丁以後。以臺職初登筵席。竊有區區憂憤之忱。敢此仰達矣。噫。天下之惡。莫極於亂逆。有國之刑。莫嚴於懲討。八載合辭。一味相持。如此而其可曰亂逆已討。刑政能擧乎。妖逆鄭妻。密處宮掖。締結群凶。誣逼殿下。謀危宗國。爲諸賊之窩窟根柢。有千必殛之罪。無一可赦之事。臣民擧懷不共戴之讎。人神久抱未肆市之憤。薄竄畿島。已是失刑之大者。而曾未幾何。出置咫尺郊莊。不關王府。不由喉院。臣待罪畿藩。漠然不知。又未能先事覆難。致令此賊一帆穩返。假息自如。至今追思。憤愧欲死。至若猾賊龜柱。當誅不誅。偃處島嶼。今幾年矣。丁酉秋賜死之命。寔出我聖上振王綱懲亂賊之擧。臣以伊時承宣。承命書出傳旨。竊自幸義理克明。刑法得正。而成命旋寢。亂領尙保。一轉而逆翼之凶疏闖呈。再轉而量𨩌之急變繼發。舊逆新逆。種下生種。至於國榮德相而極矣。或貪天功。或藉儒名。暗樹黨與。密布腹心。內外交煽。沮遏大計。前後罪犯。罔非劇逆大憝。而臥死牖下。顯戮不加。自斃獄中。逆節未究。跪斬之典。猶不足惜。收孥之請。尙此靳允。其他諸逆之如鬼如蜮者。三尺尙稽。一息竝存。堂箚臺啓。紙已生毛。一部明義。讀亦無地。凶孽因此而覬覦。倫彝由是而斁晦。湖海之醜類未戮。仁京之逆變迭出。而上下恬憘。猶不大可懲創。如臣出入近密。積有年所者。隨衆伈泄。亦未得沬血飮泣。準請乃已。若言其緩討之罪。臣實爲首。而猶不能無憾於天地之大。日月之明也。噫。以殿下燭理之精。貫古之學。豈不念伏莽之憂。燎原之戒。而獨於懲討一事。不免以恩掩義。過加涵貸。將不知國家稅駕於何地。臣嘗腐心痛骨。寧欲無生。伏乞亟允三司之請。俾國勢永鞏。民彝復明焉。上曰。悉諭於前後三司之批矣。亨逵曰。臣以平日憂憤之忱。敢陳前席沐浴之請。而及承聖敎。只以悉諭二字爲批。臣不勝抑鬱失圖之至。伏乞更加三思。特降允兪之音焉。上曰。過矣。勿復煩請。亨逵曰。昨今畿湖年事。不幸荐歉。而畿甸比昨尤甚。以九重苦慟之念。下六道如綸之音。澤鴻之哀。谷蓷之愁。丁寧諄複於十行誥誡之間。恤隱之仁。蠲除之澤。近自要甸。遠及窮髮。環東土數千里億萬生靈。皆將拔諸溝壑。置之袵席。枯荄之華。幽谷之春。未足以喩其盛。而第伏念畿甸一路。纔經今年大賑。公私積蓄。枵然一空。嗣後賑貸。猶屬餘事。來春種糧。誠非細故。民無遠慮。惟知目前。凡係紓民力之方。雖絲毫之微。固宜申飭京外。靡不用極。而至於新還。不可以年事之歉荒。民情之遑急。一任拋置。臣意則今番雹災最甚。已判赤地處外。捧還之際。各邑守宰。必先事曉諭。使大小民人咸知新還。則不可不辦納。然後賑資也。種糧也。皆從此出。而可以爲來頭接濟之道。則至愚而神者民也。渠輩旣感朝家如傷之德。又思等是蓋藏之義。其所拒納。必不至太甚。分付道臣。着意擧行。而至若都下米直。日漸刀蹬。方秋如此。窮春可知。穀荒則錢賤。錢荒則穀賤。物理則然。而目今錢穀俱荒。都民無以奠接。若不預講荒政。大加懷保。則嗣歲之憂。殆有甚於今年。特命有司之臣。今秋爲始。限明春。諸般貢價。以錢木參量上下。多儲米邊。以作來年濟活之資。恐合事宜。下詢廟堂處之。似好矣。上曰。上款事。催科勤慢。在於守宰。値此歉歲。自朝家督徵。殊乖慰接之意。下款事。依爲之。存謙曰。臺啓批答。臣固欽仰。而第恐鄕民。必多拒納。豈不悶哉。上曰。此則守令。當探其民情而善爲區別。以爲捧糴之地。朝家何以强令督納哉。上曰。均役廳設置。專在於爲民。而今則害多。雖欲罷之。反有貽弊之端。若二匹之役。還爲一匹之役。則許多般雜役。勢必仍舊。於軍於民。豈不生怨乎。存謙曰。果如聖敎矣。上曰。民邊人國邊人。先正曾所有言。而民依於國。國依於民。則於民於國。豈有區別哉。裒多益寡。王政之先務。而雖以還穀事論之。督徵之請甚多。緩捧之論絶無。廟堂諸議。只以剝割爲言。少無寬裕之議。且昨今兩年。已極歉荒。明年之登稔。又不可必。來頭之憂。誠無所不至。所謂分等之論。不過區別稍實之次尤甚處。而至於催科一款。當此屢歉之歲。非但有欠於不忍之政。有乖王者若保之意。予非欲還穀之不捧而有是說也。若催督之不已。民無所爲生。則惡在於周窮恤匱之義也。大抵以次對言之。予則冀聞荒政賙救之論。而無一人語及於此。此予所不能無慨然於卿等者也。矧今百度解弛。庶僚瘝曠。賓對久未行之。而本司坐起。亦不爲之。此豈當官盡職之義哉。存謙曰。飭勵之聖敎。臣固欽仰之不暇。而値殿下宵旰之日。如臣庸愚。忝叨首揆。不能出一謀發一策於經綸上事務。致使聖上獨憂於上。生民益窮於下。此莫非臣不職之罪也。上曰。歲飢民困。災沴荐臻。寔予自省處。而先公後私。亦是諸臣之所共勉者。何曾有在廷一人。陳達救災恤荒之事乎。予觀今世規模。只以不言二字看作第一等道理。如是而尙何望朝政之無闕。而民生之不困也哉。卿則或聞如此之敎。輒發引咎辭免之語。此非但指卿一人而言。勿復煩困我之說也。上曰。還上分數停捧事。諸備堂之意。何如。命植曰。民情每以輕減爲喜。則分數停退。於渠所得。不甚大段。而感祝德意則甚多。歲末停退。利歸於奸鄕猾吏。分數先減。惠及於下戶貧氓。分數停退。似好矣。昌聖曰。若於歲末。欲施停捧之惠。則今不必先下分數停退之令。只使道臣守宰察其可捧者。依例準捧。其中最難捧者。觀勢緩督。以待歲末處分之下。似好矣。𡊠曰。其在荒政講究之道。分數停退。似有實效矣。時俊曰。當此歉歲。如無分數停退之令。則民人輩。必將落莫於開倉之初。預爲分數而停退。然後其惠可均。臣意則歲末停退。不必更議。而至於分數停退。則不可不爲矣。昌順曰。臣於昨年。待罪松都時見之。則分數停退之命。前期預下。故民人輩。擧皆觀望。以爲歲末又必有停退之令。尤事拒納。妄生希覬。今若早下分數停退之命。則又當有觀望拒納之弊矣。亨逵曰。昨年預先分數停退之故。歲末雖有停捧之令。而所捧幾至準數。今年之歉。比昨無異。分數之停。恐不可已。臣於前年。已見其效矣。上曰。北道交濟倉所儲。其果豐饒乎。曾經北伯之人。似必知之矣。命植曰。交濟之倉。近則頗實云矣。上曰。倉穀都數幾何。昌順曰。十萬餘石矣。存謙曰。海倉穀。散在各邑。蓋爲南北交濟而設矣。上曰。向日雨雹。畿內三邑外。亦有爲災處乎。存謙曰。三邑外。別無所聞矣。上曰。雨雹面。田畓在尤甚處。家在稍實處之民。其捧還穀也。何所歸重乎。存謙曰。此則隨田畓之所在處登歉而捧之。似宜矣。上曰。下直守令入侍。洪秉殷進伏。上問職姓名。秉殷對曰。林川郡守臣洪秉殷矣。上曰。曾經幾邑守令乎。秉殷曰。通今所涖。爲七邑矣。上曰。年紀幾何。秉殷對曰。六十二歲矣。存謙曰。此人素以善治著稱矣。上曰。災政方急。須下去盡心也。仍命聽宣諭于政院。朴師沃進伏。上問職姓名。師沃對曰。西原縣監臣朴師沃也。上曰。累典州郡。別無更勉之事。須下去善爲之。仍命聽宣諭于政院。上曰。戶判辭免事。何如。存謙曰。過矣。上曰。有前例乎。存謙曰。前例則有之。而此重臣。年富力强。且多聰明。而目下荒政爲急。不必許解矣。上曰。度支惠局。俱是劇務。且此重臣。非專以財賦任用者。予欲許解。而第難其代矣。上曰。日前已降霜云。然否。存謙曰。此是寒露。非嚴霜矣。上曰。明日試官。以何品官備擬乎。豐之曰。以參判堂上各一員。玉堂兩司各一員差出矣。仍命書傳敎曰。未下直守令。今日內辭朝。又命書傳敎曰。政官牌招開政。上命大臣備局堂上三司諸臣先退。又命承史退。諸臣以次退出。